Alberto Fratini

L**'Alberto Fratini** (Zêna, 23 de frevâ do 1953 - Inpêia, 15 d'òtôbre do 2019) o l'é stæto 'n conpoxitô, muxicìsta e cantànte lìgure de mûxica popolâre e folk in zenéize.

## Vìtta
L'Alberto Fratini o l'é nasciûo a Zêna a-i 23 de frevâ do 1953 comensàndo a exibîse a l'etæ de dêx'ànni, cantàndo con l'aconpagnaménto do sò poæ a-a chitâra inte de manifestaçioìn e di concórsci locâli, intànto ch'o l'inprendéiva a sunâ o piâno e a chitâra. Into 1970 o l'à fondòu o grùppo muxicâle *37º Parallelo*, registràndo o sò prìmmo 45 gîi con dôe cansoìn scrîte da lê, publicòu da-a câza discogràfica Fonit Cetra.

Into 1971, insémme a-a Loredana Perasso, o l'à comensòu 'na lónga colaboraçión co-e òrchèstre de lìscio di méistri Zanti e Camoirano, pigiàndo pàrte a bén bén di concórsci pe vôxe nêuve, goâgnàndo pe dôe vòtte de fîa o *Festival Primavera* a Zêna, prezentòu da-o Corrado Mantoni e con l'òrchèstra do Sandro Giacobbe.

Into 1972 o l'à comensòu a colaborâ co-o méistro Natale Romano cantàndo a-a ràdio inta trasmisción *Le illustri sconosciute* di péssi inéditi da cansón zenéize cómme òspite a-e celebraçioìn pò-u 50° aniversâio da Rai de Zêna. O l'à parteçipòu cómme cantànte a-a revìsta muxicâle zenéize *O te s'astrenze o cheu*, registràndo o sò segóndo 45 gîi into stùdio G de l'Aldo De Scalzi, formòu da quàttro cansoìn pigiæ da-a revìsta. Cómme cantànte, o l'à fæto pàrte pe doî ànni de fîa da revìsta muxicâle da conpagnîa goliàrdica Mario Baistrocchi.

Da-o 1982 a-o 1992 o l'à parteçipòu a-e prìmme træ ediçioìn da *revìsta di Cantoutoî Dialetâli Lìguri* e a-e prìmme dôe do *Festivàl da cansón dialetâle tabarchìnn-a* de Carlofòrte. Into 1995 o l'à parteçipòu a-o prìmmo *Cairo International Song Festival* a-o Càiro. Into 1997 e into 2000 o l'à parteçipòu in raprezentànsa da Ligùria a-o prìmmo e a-o quàrto *festivàl naçionâle da cansón dialetâle* de Spiarêti prezentòu da-o Daniele Piombi dond'o l'à goâgnòu o segóndo pòsto e o prémio da crìtica da-a giurîa prescjêdûa da-o méistro Tony De Vita.

Into 2002, insémme a-a Loredana Perasso o l'à registròu o CD *Emigrantes de terra nostra* pi-â Sony Music, distriboîo in scî mercoéi de l'América do Sùd e formòu da-e cansoìn in zenéize ciù famôze e da çèrti di sò péssi, destinòu a-i lìguri emigræ inta región. In sciâ fìn, into 2010 o l'à publicòu con l'editô Giuseppe Garibbo 'n CD ch'o contêgne di péssi scrîti e cantæ da lê, che pìggian l'inspiraçión da-e comédie do Govi. In sciâ fìn, l'Alberto Fratini o l'à parteçipòu a numerôze ediçioìn do Festivàl da Cansón in Léngoa Lìgure de Sàn Zórzo, goâgnàndo o segóndo pósto inta categorîa solìsti pe l'ànno 2018.

O Fratini, che into méntre o l'àiva fæto stramûo a Inpêia, o l'é mancòu chi a-i 15 d'òtôbre do 2019.

## Discografîa
### Àlbon

* 1977 - *Liscio Euterpe* (muxicascétta), *Manuela/Il Re del tango/Sono felice*
* 1978 - *Revival e novità* (muxicascétta), *Non piangerò/Gocce d'anima*
* 1981 - *Genoa Folk 81* (33 gîi), *Coae d'amou/E due remme lentamente*
* 1983 - *A mae cittae* (muxicascétta)
* 1985 - *A l'ea dedica solo a ti quella so idea* (muxicascétta)
* 1990 - *I miei anni 70* (muxicascétta)

* 1994 - *Na branca de amixi*, *Zena bagna* (muxicascétta)
* 1995 - *Ma se ghe penso*
* 1997 - *Anna*
* 2000 - *Emigrantes de terra nostra*
* 2007 - *Malinconia amorosa*
* 2010 - *A vitta a va*

### Dìschi
* 1970 - *Hai guardato mai/Tu sei molto bella* (45 gîi)
* 1975 - *O te s'astrenze o cheu/Noiatri de Zena/Vegni a Zena a loua/Ricordi Ninetta* (45 gîi), péssi pigiæ da-a revìsta muxicâle zenéize *O te s'astrenze o cheu*

## Nòtte


## Âtri progètti

## Colegaménti estèrni
* 

Categorîa:Biografìe
Categorîa:Gente de Liguria
Fratini, Alberto
Fratini, Alberto